Informácia o priebehu a výsledkoch pracovnej návštevy
podpredsedníčky vlády SR pre európsku integráciu
Márie Kadlečíkovej vo Francúzskej republike v dňoch 8. - 9. októbra 2001.

V súlade z uznesením vlády Slovenskej republiky č. 947 zo dňa 3. októbra  2001 uskutočnila podpredsedníčka vlády SR pre európsku integráciu Mária Kadlečíková v  dňoch 8. – 9. októbra 2001  pracovnú návštevu Francúzskej republiky.

Ťažiskovým bodom programu boli konzultácie podpredsedníčky vlády s ministrom delegovaným pre európske záležitosti Pierrom Moscovicim. Podpredsedníčka vlády ďalej rokovala s Alainom Barrau, predsedom Delegácie Národného zhromaždenia Francúzskej republiky pre európske záležitosti.

1. Rokovanie s ministrom delegovaným pre európske záležitosti Pierrom Moscovicim:

V úvode stretnutia Pierre Moscovici ocenil veľmi úspešný rozbeh prístupových rokovaní Slovenskej republiky s Európskou úniou  a celý ich doterajší priebeh. Slovenská republika sa nedostala do tzv. prvej skupiny krajín prizvaných na rokovania s EÚ z politických dôvodov, ale vďaka svojej pripravenosti a vysokému tempu rokovaní uzavrela rovnaký počet kapitol ako Česká republika a vyšší ako Poľská republika. V kontexte súčasného vývoja na svetovej politickej scéne v súvislosti s udalosťami z 11. septembra sa podľa P. Moscoviciho integračné procesy bezpochyby zrýchlia. Je však potrebné uvedomiť si, že pred kandidátskymi krajinami je teraz najdôležitejšia fáza rokovaní o najťažších kapitolách.

Počas rokovania podpredsedníčka vlády Mária Kadlečíková podrobne informovala svojho partnera o aktuálnom stave prístupových rokovaní a predovšetkým o niektorých aspektoch rokovaní v kapitolách, ktoré by Slovenská republika chcela uzavrieť ešte v období belgického predsedníctva. V rámci svojej informácie zdôraznila najmä čiastkové problémy v kapitole Dane ( spotrebná daň z cigariet), Energetika, Hospodárska súťaž, Finančná kontrola a Doprava. Kapitolu Spravodlivosť a vnútorné záležitosti uzavrie Slovenská republika  zrejme až v budúcom roku. Pozícia Slovenskej republiky v uvedenej kapitole  sa zlepšila vďaka semináru k otázkam Schengenu, ktorý na podnet Pierra Moscoviciho zorganizovala Slovenská republika a Francúzska republika v Bratislave, v rámci Európskej konferencie.

Pierre Moscovici ubezpečil počas rokovania podpredsedníčku vlády, že Slovensko má plnú podporu Francúzskej republiky v kapitolách Doprava („kde nemá Francúzsko možno na rozdiel od Nemecka a Rakúska žiaden problém“), Energetika (za podmienky, že vlády SR dodrží svoj záväzok o odstavení reaktorov V1 Jadrovej elektrárne Jaslovské Bohunice v rokoch 2006 a 2008), Životné prostredie (vzhľadom na veľmi vysokú finančnú náročnosť bude Francúzsko flexibilné). V kapitole pôdohospodárstvo bude kladený veľký dôraz na veterinárnu kontrolu, fytosanitárnu a potravinovú bezpečnosť.  V kapitole Spravodlivosť a vnútorné záležitosti bude veľmi dôležité, aby boli všetky náležitosti súvisiace s ochranou hraníc pripravené, fungujúce a účinné v momente vstupu kandidátskych krajín do Európskej únie. Prijatie spoločnej vízovej politiky musí byť efektívne, kandidátske krajiny sú požiadané vypracovať akčný plán na uplatňovanie Schengenských dohôd. Za absolútne najdôležitejšie sú považované: boj proti organizovanému zločinu, boj proti terorizmu a praniu špinavých peňazí.

Mária Kadlečíková informovala francúzskeho partnera o konkrétnych krokoch v oblasti legislatívy realizovaných v jednotlivých oblastiach preberania acquis communautaire. Na priamu žiadosť potom informovala o vývoji v otázke gescie predvstupových fondov Phare v Slovenskej republike a o najnovších opatreniach prijatých v záujme maximálnej transparentnosti vo využívaní prostriedkov prevdvstupovej pomoci. Definitívna správa bude odovzdaná Európskej komisii 30. októbra 2001.

Pierre Moscovici v tejto súvislosti zdôraznil, že z pohľadu Európskej únie bude veľmi dôležité, aby v okamihu vstupu do Európskej únie mali jednotlivé kandidátske krajiny vypracované také administratívne mechanizmy, ktoré v plnej miere zaručia efektívne uplatňovanie komunitárnej legislatívy a zároveň kontrolu jej realizácie. Francúzsko je krajina, ktorá vždy kládla prvoradý dôraz predovšetkým na kvalitu prístupových rokovaní.  Stanovenie presného dátumu vstupu prvých kandidátskych krajín do Európskej únie považuje P. Moscovici za demotivujúce. P. Moscovici skonštatoval, že Slovensko musí pokračovať v tempe negociácií a snažiť sa ich ukončiť čo najskôr. Každá kandidatúra sa bude zvažovať osobitne.

Pokiaľ ide o diskusiu o budúcnosti Európy, Pierre Moscovici podrobne informoval o možnostiach a spôsobe zapojenia predstaviteľov kandidátskych krajín v rámci Konventu, ktorý bude vytvorený rozhodnutím na zasadnutí Európskej Rady v Laeken. K otázke rozširovania EÚ v súvislosti so stavom pripravenosti Poľska Pierre Moscovici naznačil niekoľko možných riešení. Z jeho úvahy vyplynulo, že v tomto smere nie je v rámci členských krajín Európskej únie celkom vyjasnená situácia. Na druhej strane sa zdá isté, že nie je pripúšťaná možnosť ďalšieho rozširovania EÚ bez Poľska v prvej vlne.

V závere rokovania P. Moscovici oznámil, že v zmysle dohody s ministrom zahraničných vecí FR H. Védrinom vykoná plánovanú návštevu Slovenskej republiky on sám, a to v období pred voľbami vo Francúzsku. 

2. Rokovanie s predsedom Delegácie Národného zhromaždenia Francúzskej republiky pre európske záležitosti Alainom Barrau:

Stretnutie slúžilo predovšetkým na vzájomnú výmenu najaktuálnejších informácií súvisiacich s Európskou úniou.

 Alain Barrau podrobne informoval o základných cieľoch a úlohách aktivity Delegácie, predovšetkým v súvislosti so zavádzaním komunitárnych legislatívnych noriem do francúzskeho zákonodarstva. Okrem toho 36 – členná Delegácia udržiava priame kontakty s parlamentmi členských krajín Európskej únie a kandidátskych krajín, s Európskym parlamentom a vyjadruje stanoviská Národného zhromaždenia Francúzskej republiky k legislatívnym textom prijímaným na európskej úrovni. Na priamu otázku Márie Kadlečíkovej informoval A. Barrau o pozícii Francúzska v otázke reformy Spoločnej poľnohospodárskej politiky.

A. Barrau vyzdvihol absolútnu prioritu implementácie acquis do národných legislatív a dôležitosť používania acquis v praxi.

Obsažne významné a zaujímavé rozhovory absolvovala podpredsedníčka vlády SR Mária Kadlečíková  aj v rámci pracovného obeda na pôde Zastupiteľského úradu Slovenskej republiky. Podľa vyjadrenia generálneho sekretára Medziministerského výboru Sergea Guillona má i Francúzsko určité problémy s preberaním legislatívnych noriem v oblasti životného prostredia. Ich aplikácia je finančne veľmi náročná, texty samotné sú mimoriadne zložité a ťažko sa transponujú do národnej legislatívy, čoho dôsledkom je zaostávanie Francúzska v tomto smere. V ďalšom priebehu boli podrobne diskutované otázky súvisiace s dôsledkami súčasného vývoja vo svete (po atentátoch v USA) na rozširovanie Európskej únie a na možnosti otvorenia nových tém v rámci niektorých rokovacích kapitol. 

Mária Kadlečíková poskytla informácie o postojoch slovenskej strany k vzniknutej situácii  a zároveň oboznámila o aktuálnom stave prístupových rokovaní medzi Európskou úniou a Slovenskou republikou. 

3. Závery:

Návšteva podpredsedníčky vlády SR pre európsku integráciu Márie Kadlečíkovej vo Francúzskej republike, jej stretnutia a absolvované rozhovory zapadli do rámca politického dialógu medzi oboma krajinami. 

Návšteva významne prispela k výmene názorov oboch strán na aktuálne otázky súvisiace s rozširovaním Európskej únie.

Rozhovory sa  vyznačovali na oboch stranách konkrétnosťou a niesli sa v duchu maximálnej otvorenosti.

Rokovania s francúzskymi partnermi boli dôkazom otvorených a intenzívne sa rozvíjajúcich vzťahov medzi Francúzskou republikou a Slovenskou republikou.